FI Euroopan unionin virallinen lehti CE 78/758

(2004/C 78 E/0806)

KIRJALLINEN KYSYMYS E-2807/03

esittäjä(t): Erik Meijer (GUE/NGL) komissiolle

(19. syyskuuta 2003)

Aihe: Vatikaanin ristiretki homoavioliittoja vastaan EU:ssa ja Vatikaanin oikeus hankkia tuloja eurokolikoita lyömällä

1. Onko komissio tietoinen siitä, että Alankomaissa ja Belgiassa kahdella samaa sukupuolta olevalla kumppanilla on nyt mahdollisuus solmia laillinen avioliitto ja onko komissio pannut merkille Euroopan parlamentin 4. syyskuuta 2003 perusoikeuksista EU:ssa vuonna 2002 antaman päätöslauselman (Syllan mietintö A5-0281/2003), jossa tähdennettiin homoseksuaalien oikeutta avioliittoon ja adoptioon ja jossa Belgiassa hiljan annettua lainsäädäntöä pidetään yhtenä vuonna 2002 saavutettuna edistysaskeleena?

2. Onko komissio tietoinen myös siitä, että Vatikaanivaltiosta käsin kirkollista valtaa käyttävä roomalaiskatolinen kirkko, jonka kannanotot ovat edustaneet edellä mainitun kehityskulun suhteen vastakkaisia näkemyksiä, on vastikään painokkaasti torjunut kyseisenlaiset avioliitot ja on kehottanut katolilaisia parlamentaarikkoja vastustamaan homoavioliittojen laillisen solmimisen mahdollisuuden käyttöön ottamista?

3. Voiko komissio vahvistaa, että unioniin kuulumattomilla pienoisvaltioilla San Marínolla, Monacolla ja Vatikaanivaltiolla, joilla on raja ainoastaan EU:n jäsenvaltioiden kanssa, on oikeus Euroopan rahaliiton jäsenvaltioiden tavoin lyödä ja laskea liikkeeseen omia euro-kolikoita? Mihin kyseinen oikeus perustuu? Onko sen tarkoituksena turvata kohtuullinen osuus yhteisvaluutan maksuliikenteessä kiertävistä kolikoista vai onko siinä pelkästään tai pääasiallisesti kyse kolikoista, jotka tuovat kyseisille valtioille erityistä taloudellista hyötyä, koska keräilijät maksavat kolikoista niiden harvinaisuuden vuoksi paljon korkeamman hinnan?

4. Onko komissio valmis, mikäli Vatikaanivaltio jatkaa EU:n ja sen jäsenvaltioiden parlamentaarikkojen painostamista avioliitto-oikeuden rajoittamisen suhteen, lopettamaan selkeän signaalin antamisen myötä sen käsityksen, että Vatikaanivaltio voi toimia EU:n tai EMUn nimessä lyömällä ja laskemalla liikkeeseen omia euro-kolikoita ja että EU myöntää Vatikaanille epäsuorasti taloudellisia etuja, ja ottamaan Vatikaanille myönnetty oikeus pois tai ainakin keskeyttämään kyseisen oikeuden harjoittaminen toistaiseksi?

Pedro Solbes Miran komission puolesta antama vastaus

(4. marraskuuta 2003)

Komissio on tietoinen Belgian ja Alankomaiden lainsäädäntöjen muutoksista, joiden perusteella kaksi samaa sukupuolta olevaa henkilöä voivat solmia avioliiton, ja perusoikeuksista Euroopan unionissa vuonna 2002 4. syyskuuta 2003 annetusta parlamentin päätöslauselmasta, jonka mukaan jäsenvaltioiden on poistettava kaikenlainen homoseksuaalien syrjintä etenkin avioliiton solmisen ja adoption osalta.

Komissio on myös tietoinen Vatikaanin Uskonopin kongregaation laatimasta homoseksuaalien liittojen laillista tunnustamista käsittelevästä asiakirjasta ”Considerations regarding proposals to give legal recognition to unions between homosexual persons”.

Vatikaani edustaa katolisen kirkon näkökulmaa. Viittaamanne asiakirja edustaa siten yhden tietyn kirkon uskonnollista vakaumusta, eikä komissio halua ottaa kantaa uskonnollisiin tulkintoihin. Uskonnollinen vakaumus ja sen ilmaiseminen kuuluvat myös perusarvoihin, joita haluamme kunnioittaa.

Euroopan unionin tasolla sitoudutaan vahvasti muun muassa sukupuolisesta suuntautumisesta johtuvan syrjinnän vastaiseen politiikkaan. Vuonna 2000 neuvosto antoi direktiivin, jolla kiellettiin eri syistä, esimerkiksi sukupuolisesta suuntautumisesta, työssä ja ammatissa tapahtuva syrjintä (direktiivi 2000/78/EY (1)). Jäsenvaltioiden on saatettava direktiivi osaksi kansallista lainsäädäntöään 2. joulukuuta 2003 mennessä.

Komissio vahvistaa, että Vatikaanivaltio saa laskea liikkeeseen tietyn määrän eurokolikkoja joka vuosi. Tästä säädetään valuuttasuhteista tehdyssä sopimuksessa, joka tehtiin Euroopan yhteisön puolesta toimivan Italian tasavallan ja Vatikaanivaltion välillä joulukuussa 2000 (2). Kyseisellä sopimuksella haluttiin varmistaa oikeudellinen jatkuvuus sopimukselle, joka oli tehty Italian tasavallan ja Vatikaanivaltion välillä ennen euron käyttöönottoa. Sopimuksen mukaan Vatikaanivaltio sai laskea liikkeeseen tietyn määrän Italian liiramääräisiä kolikkoja. San Marínon ja Monacon kanssa on tehty samanlaiset sopimukset.

Vatikaanivaltion kolikkojen liikkeeseenlasku on täysin valuuttasuhteista tehdyn sopimuksen mukainen. Komission suositus (3) valuuttasuhteista tehdyn sopimuksen muuttamisesta varmistaa oikeudellisen jatkuvuuden, etenkin liikkeeseen laskettavien kolikkojen enimmäismäärän osalta. Komissio ei aio ehdottaa muita muutoksia sopimukseen.

(1) Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista, EYVL L 303, 2.12.2000.

(2) EYVL C 299, 25.10.2001.

(3) EUVL C 212, 6.9.2003.